Matías Lucuix

Matías Raúl Lucuix (s. 20. marraskuuta 1985 Buenos Aires) on argentiinalainen futsalpelaaja. Hän edustaa espanjalaista Inter Movistaria ja Argentiinan futsalmaajoukkuetta. Pelipaikaltaan 186 senttimetriä pitkä Lucuix on ala eli laitapelaaja.

Lucuix on kuulunut Argentiinan futsalmaajoukkueeseen kaksissa MM-kilpailuissa, vuosina 2008 ja 2012. Hän on tehnyt MM-kilpailuissa pelaamissaan kymmenessä ottelussa neljä maalia. Vuoden 2012 MM-kilpailuiden alkulohkon ottelussa Australiaa vastaan Lucuix, joka oli juuri silloin uransa huipulla ja aivan maailman parhaiden pelaajien joukossa, mursi pohje- ja sääriluunsa eikä ole voinut pelata sen jälkeen yli kahteen vuoteen, vaikka alun perin toipumisajan uskottiin olevan kahdeksasta kymmeneen kuukautta. Silti on mahdollista, että useisiin leikkauksiin joutunut Lucuix palaa vielä jonain päivänä futsalkentille.

Lucuix kuuluu yhä nimellisesti espanjalaisjoukkue Inter Movistarin kokoonpanoon. Hän siirtyi seuraan vuonna 2011 toisesta espanjalaisseurasta Caja Segoviasta, jota hän edusti vuodet 2007-2011. Vuonna 2007 Lucuix saavutti Argentiinan kanssa hopeaa Pan-Amerikan kisoista Rio de Janeirosta.

Lähteet 

Argentiinalaiset futsalpelaajat
Vuonna 1985 syntyneet
Elävät henkilöt